胡榘
次忠定史越王丹桂韵
雾隐森森小山碧，不嫁东风矜国色。
流芳端自蕊珠仙，曾是先皇亲拔识。
一身便足当三千，气韵乃在黄香前。
聊同蕖菊领秋色，不与桃李争春妍。
日幄云幛护青茜，丹霞为台月为殿。
露滋韶艳染猩袍，风引清芬吹雉扇。
结根只合帝子乡，价重未可琼瑶偿。
济川小试舟楫利，作醴更助椒兰香。
仙籍英声在丹地，紫殿名高非滥吹。
影斜遥汉玉蟾寒，香渡锁窗金鸭睡。
运际千龄遭圣明，气使万里开尘氛。
一枝昔已擅风采，五方今正传氤氲。
后尘江梅谁比数，独抱孤根对青女。
幸分余馥霑后来，一吐寒花照霜宇。
佇看一诺轻千金，嫣然顾笑舒丹心。
愿公千秋长在广寒宫里住，容我骖鸾共来去。